Boer mag nie ontsnapte krokodille vang nieArgieffoto Zane Langman, die krokodilboer van Limpopo van wie se plaas duisende krokodille ná ŉ vloed ontsnap het, is verbied om die diere verder te vang. Langman, die eienaar van Rakwena-krokodilplaas in die Pontdrif-omgewing, het Donderdag aan Beeld gesê hy onderhandel met die departement van omgewingsake oor dié besluit. “Die departement het vir ons gesê ons mag nie krokodille in die Limpoporivier vang nie, omdat ons nie eienaarskap van die diere kan bewys nie,” het hy gesê. Die krokodille het wêreldwyd opslae gemaak nadat sowat 7 000 tydens onlangse vloede in die gebied ontsnap het. Rakwena voer krokodilvelle uit na Italië en verkoop die vleis plaaslik. – Sapa